Suomalaisten pk-yritysten pääsy Yhdysvaltain markkinoille helpottuu ratkaisevasti TTIP:n myötä.

Melko todennäköistä.

TTIP:n puolustajat viittaavat mieluusti sopimuksen myötä poistuviin tullimaksuihin. Maksut ovat jo nykyisellään monin osin pieniä, vaikka poikkeuksia esimerkiksi elintarviketeollisuuden tuotteiden kohdalla onkin.

Tullimaksuja merkittävämpi asia onkin sääntelyn poistaminen. EU:n ja Yhdysvaltojen erilaiset rajoitukset lainsäädännössä ja viranomaistoiminnoissa ovat kalliita ja monimutkaisia. Pk-yritys ei siis marssi Yhdysvaltojen markkinoille noin vain, vaan tie on täynnä mutkia ja sillä kulkemiseen tarvitaan rahaa. Jos kaupan esteitä puretaan riittävästi, on sillä merkitystä.

Yhdysvaltain julkiset hankinnat on suojattu vanhalla Buy American Act -mallilla. Isommalla yrityksellä on rahaa selvittää, mitä suojauksen kiertämiseksi pitää tehdä ja siten ryhtyä toimimaan Yhdysvalloissa. Mahdotonta tämä ei ole. Tällä hetkellä esimerkiksi Suomen palveluviennistä noin puolet menee Yhdysvaltoihin.

Poliittiset päätökset ovat vain mahdollistajia tai rajoittajia: jos Suomessa ei ole yrityksiä, jotka haluavat lähteä uusille markkinoille, ei TTIP luo sellaisia. Kävi vapaakauppasopimuksen kanssa miten vain, voivat suomalaisyritykset menestyä maailmalla vain hyvillä, uudenlaisilla tuotteilla. Bulkin tekeminen täällä ei ole kannattavaa.